Die naaimasjienHierdie eenvrouvertoning lei ons met deernis, humor en wysheid deur die lewe van die 81-jarige Magdaleen, op die dag waarop haar geliefde naaimasjien verkoop word. In haar ouetehuiskamer maak Magdaleen seker Miss Muffet, soos sy haar Bernina noem, is skoon en al die ekstra gare, naalde en voetjies is netjies gepak vir die vrou wat die masjien kom haal. Tussen die skoonmakery en pakkery deur dink sy terug aan vervloë dae: dae van kouse met nate, melk wat in glasbottels afgelewer word, ’n kinderlewe op die plaas. Vervleg hiermee herroep sy die wel en wee van haar gesin: haar man, Tielman, en haar vier kinders, insluitend Wim, haar oogappel. Ons word weereens herinner dat elke mens se lewe, ongeag hoe eenvoudig of ordinêr, ’n epiese gedig met universele temas van geluk, verlies en versoening is. Oor die outeur: Rachelle Greeff is ’n voltydse vryskutskrywer wat bydraes tot publikasies Sarie, Wynboer, De Kat en Mail & Guardian gelewer het. Sy was van 2006 tot 2010 Rapport se boekeredakteur. Rachelle behaal ’n MA vir Kreatiewe Skryfwerk onder die toesig van Etienne van Heerden aan die Universiteit van Kaapstad. Haar kortverhale is in verskeie antologieë beskikbaar en sommige van haar werk is in Duits, Engels, Nederlands en Deens vertaal. Publikasies: • Die rugkant van die bruid, (kortverhale), 1990 • Onwaarskynlike engele (kortverhale), 1993 • Veerkrag (kortverhale), 1993 • Al die windrigtings van my wêreld (roman), 1996 • Net perfek (kinderboek) • Enebene en die ander, (kinderboek), 1996 • Spektakels en mirakels (versameling van die skrywer se rubrieke), 1998 • Merke van die nag (kortverhale), 2001 • Hanna (roman), Tafelberg, 2002 • ’n Ma moet soms soek (storieboek, Graad 4), Kagiso, 2004 • Palazzo van die laaste dans (kortverhale), Kwela Boeke, 2006 • Alles behalwe die geheim van my whiskies (versameling van die skrywer se rubrieke uit Die Burger en Rapport), 2008 • Sussie Veer is Dood en ander Verhale, Gr 10 – 12; (redakteur met Riana Scheepers ), Maskew Miller Longman, 2009 Uitgewer: Lapa Prys: R130-00* * Prys onderhewig aan verandering